Papersnake/gushiwen huggingface dataset:
閒居多暇追叙旧游成一百十韵
释文珦（宋代）

予生驽且钝，良御谩加鞭。
蹇步常居后，长途靡克前。
於焉辞里塾，竟尔向林泉。
鲁诰方擩哜，真乘又赜研。
孳孳羞愒日，矻矻自穷年。
灵岳言犹在，天台笔已专。
玄珠因象得，祖印以心传。
终觉符深妙，初非离简编。
连环资讲贯，涵泳藉诗篇。
断断无他技，愔愔合自然。
从来憎系属，其肯望陶甄。
谬忝诸公识，常推众客先。
岁时频问劳，旦夕竞招延。
有意行方外，因思去日边。
收探禹穴古，鉴入贺湖涟。
岩壑争奇秀，泾溪互属联。
鄞江浮汗漫，雪窦踏云烟。
旷望方壶表，高跻太白巅。
石桥夸圣所，华顶历星躔。
羽洞仟踪秘，丹丘地势偏。
搘筇逾绝峤，杭苇下中川。
秋荡怀康乐，春池忆惠连。
寻猿过翠壁，访鹤列青田。
古郡名存栝，仙都顶有莲。
江峰何嵂崒，冯岭足迍邅。
建涉东闽剧，茶从此苑煎。
武夷循窈窱，九曲爱回漩。
境接三山胜，名随历代迁。
层峦无间断，一水自蜿蜒。
雪鼓何深秀，沧溟可激沿。
衣冠常继踵，鱼蟹不论钱。
正欲登衡霍，无端信杜鹃。
游情方稍稍，归思忽翩翩。
玄笠才加首，青藜亦在肩。
未穷交广际，俄返浙淮埏。
姑蔑墟难辨，金华洞可穿。
烂柯人已往，起石事堪笺。
新定人民质，桐广物象妍。
閒询吟士室，重扣钓台舷。
风壤连吴越，云山异陇汧。
富春聊憩止，古霅又周旋。
二水来天目，千峰列地{輭车换田}。
麦畦螽揖揖，桑野蠋蜎蜎。
湖石偏求润，山茅竞摘鲜。
毗陵季子邑，阳羡蜀仟佃。
惠阜泉宜瀹，侯堂桧不蹎。
丑梨生槜李，佳纸出由拳。
渐听华亭鹤，将求瀚海鱣。
阖庐当日霸，郛郭入门坚。
许越夫差误，逃吴太伯贤。
唯应希范蠡，不必慕成鱄。
铁翁州形固，金陵王气宣。
山回石头壮，江下海门遄。
南北兹为限，英雄孰解填。
千龄难致诘，六代自相挻。
极目伤京汴，县情比涧{缠纟换氵}。
未归文武业，犹慕蚁羊羶。
今古虽与废，山川但幅{左巾右员}。
地多秦汉迹，碑少晋唐镌。
题咏诗三百，经行路四千。
豺狼频犯轭，蛟鳄屡惊船。
晓发蒙霜露，宵投阅望弦。
往来唯适兴，游戏岂离禅。
身外无余嗜，行中颇自便。
云山期浪迹，辇寺迫充员。
唯曰通宗说，何曾问陌阡。
短长皆以度，轻重必於权。
苦节贞徒尔，谗人不舍旃。
菲萋成贝锦，海岳起埃涓。
事变安能测，冤深岂易湔。
采苓空自赋，齧檗竟谁怜。
悲寝难成梦，愁餐不下咽。
中心诚匪石，直道信如弦。
白首将沈穽，丹忱遂格天。
释然消怨结，划尔脱拘挛。
彼舌知何用，吾生固独全。
青云非所觊，白日且高眠。
颇觉閒情逸，浑无俗累牵。
余生今老矣，此地盍终焉。
杖为看山拄，裳因涉漳褰。
只堪朋鹿豕，庶免惧鹰鸇。
旨蓄常留翁，胡麻或满篅。
但令山在目，肯顾雪盈颠。
进驻饭忘精凿，山肴略豆笾。
示尝嫌菲薄，自足养衰孱。
陋室茅充瓦，寒衣艾当绵。
冷非尘境外，静是悟因缘。
尽弃残书帙，唯留古砚{左专右瓦}。
云归多在树，泉落自成渊。
孤鹘翻霄健，群猱上木猥。
水边梅的皪，雨际竹婵娟。
贞劲期松柏，芳馨尚药荃。
草间龙脑出，木末兔丝悬。
澹若忘吾我，萧然去纠缠。
已能齐指马，岂复记蹄筌。
元自师调御，还曾讯偓佺。
无心方契佛，有药未为仙。
置窟嗟毚兔，遗身爱蜕蝉。
岸登当舍筏，卜妄不须{上竹下专}。
觅句归陶谢，观空体竺乾。
性天宜爽朗，戒月要孤圆。
病起形神改，年加膂力愆。
齿疎亡两版，面瘠露双颧。
百岁人应少，诸尘相尽捐。
客来歌九辨，僧到说三玄。
白石常同煮。青葵亦共搴。
虚怀本无取，那得更悁悁。
钱舜举硕鼠图
邓文原（元代）

禾黍连云待岁功，尔曹窃食素餐同。平生贪黠终何用，看取人间五技穷。
得唐彦回篇再寄
吕南公（宋代）

手把封题又惨然，坐惊新句俊翩翩。穷通可是俱关命，聚散由来亦系天。

此日未逃衰俗口，几时真及古人肩。一樽酩酊难频共，况望青绫被底眠。
再题敬亭清越上人山房
张乔（唐代）

重来访惠休，已是十年游。向水千松老，空山一磬秋。

石窗清吹入，河汉夜光流。久别多新作，长吟洗俗愁。
风入松 小园桃李作花，澹红妍白，天然相亚，为赋此解
易顺鼎（清代）

轻寒轻暖费天匀。调惜玉儿身。画帘尽日飘丝雨，坐莺边有个愁人。

不月园林缟夜，无风门巷红春。凝思那处正湔裙。

欲见更何因。小唇秀靥今还在，奈东厢燕伤神。管甚非花非雾，和他如梦如尘。
夜坐吟
李贺（唐代）

踏踏马蹄谁见过？眼看北斗直天河。
西风罗幕生翠波，铅华笑妾颦青娥。
为君起唱长相思，帘外严霜皆倒飞。
明星灿灿东方陲，红霞稍出东南涯，陆郎去矣乘斑骓。
途中遇雨马上口号留别张刘二端公
卢纶（唐代）

阴雷慢转野云长，骏马双嘶爱雨凉。

应念龙钟在泥滓，欲摧肝胆事王章。
归路过南溪桥二首
杨万里（宋代）

爱他风物重徘徊，归路迟迟却快哉。
曲折缘溪非细好，忽逢断岸却回来。
枕上和圆机绝句梅花十有四首
晁说之（宋代）

负雪披霜不得依，梅寒恨不出豳诗。
身梁根治荒江介，情调犹输第一辞。
读书三首寄景望 其三 韩文
薛季宣（宋代）

退之强解事，刚不信神仙。所作古意诗，甘心玉井莲。

沈疴痊不见，险绝恸虚传。赖得华阴令，聱书言岂然。
次韵九兄秋吟五首 其二
苏泂（宋代）

醉挽银河续寿杯，冰娥亦怕老相催。三更自倚秋香立，待得灵㕙送药来。
寄同源师兄归受业
释云岫（宋代）

松菊吹香满旧篱，借人屋住不如归。
胸中岂是无韬略，袖手棋边看著棋。
悼冯远通母夫人
卷刚中（宋代）

去载湖山春雨霏，阿参专为板舆归。
相迎定约鱼供馔，入吊那知鹤对飞。
九子始终循懿德，一门中外被馀辉。
送□不拂东南客，西望高原涕落衣。
竹枝词（九首）
杨慎（明代）

最高峰顶有人家，冬种蔓菁春采茶。
长笑江头来往客，冷风寒雨宿天涯。
偈六十九首
释道宁（宋代）

解语非干舌，能言不是声。
非声非舌用，方乃号圆成。
妙造如如旨，还家罢问程。
赠琴僧杨坚
李龏（金朝）

窗中早月生琴榻，独闭山门月影寒。涧水松风生十指，冰囊敲碎楚金盘。
春游
释文珦（宋代）

风和宿雨晴，幽屨出柴荆。
好鸟各相语，野花如有情。
心閒何用隐，身健岂须名。
今日不行乐，真成孤此生。
送辉老自赤城住圣水
徐大受（宋代）

道人去往本无心，云出空山鹤在阴。
试问白莲同净社，何如赤壁卧青林。
叫群孤雁水天阔，啼雪冷猿岩洞深。
要勘山门骑佛殿，春风杖锡偿来临。
出塞·烽火照玄菟
唐寅（明代）

烽火照玄菟，嫖姚召仆夫。
朱家荐逋虏，刁间出黠奴。
六郡良家荐，三辅弛刑徒。
笳度《乌啼》曲，旗参虎落图。
宝刀装韠琫，名驹被镂渠。
金出孤竹，飞旌掩二榆。
妖云压亡塞，珥月照穷胡。
勒兵收日逐，潜军执骨都。
姑衍山重禅，燕然石再刳。
功成肆郊庙，雄郡却分符。
蝶恋花
袁嘉（清代）

陌上春回才几许。抹雨和烟，掩冉愁千缕。一角红楼帘捲处。

有人偷效新眉妩。

欲起还眠芳草渡。容易成阴，莫恨流光误。残月晓风添别绪，丝丝不绾归桡住。
又依《春节怀大陆》韵再和二首 其二
陈章（宋代）

临窗独酌揖清晖，对月成三人影微。已断还连唯藕节，舒心解郁应当归。

今朝横海投诗简，何日垂纶共钓矶。一点灵犀通两岸，如斯唱和世间稀。
元日雨
方岳（宋代）

那得工夫作往还，一犁取日破荒湾。
春今又绿山中草，酒不能朱镜裹颜。
六十只余三岁在，百年亦是霎时间。
村村雨色冥蒙外，已觉天公露一斑。
转轮八花诗 钩枝上四十八句左旋阳字韵右旋昊字韵
项安世（宋代）

缟夜李积，炫昼桃缃。皓梨斗雪，金柳敷黄。杲日天丽，和风海翔。
戊午在灵隐闻曹源和尚讣音兼小师举老为开语
释道冲（宋代）

杖藜随处是乾坤，迦叶峰前便垛根。
贫看烟峦三十二，到头不识老曹源。
泉州贡院举梁八咏
真德秀（宋代）

棘闱曾辟大江东，唤起秦淮两蛰龙。
况是此邦饶俊彦，何愁盛事不重重。
影
钱谦贞（明代）

风帘花竹弄娟娟，自顾何郎步步妍。
孑立只凭形作吊，三人惟有月相怜。
挥杯劝尔从篱下，避弩愁余到水边。
拟向韩终乞丹药，日中何处捕真仙。
游西山
王鹄（清代）

劳生何日出尘鞿，同上西山揽翠微。九曲亭前斜照落，万松岭外一僧归。

江声浩浩鹤东去，槲叶萧萧风乱飞。名士英雄俱已矣，祇余禅榻静相依。
题右丞画荷蓧图
赵秉文（金朝）

杏花菖叶雨声春，甘作明时荷蓧身。只道乌鸦犹父子，岂知蝼蚁亦君臣。

杖头日月挑周器，松下衣冠自舜民。好在丹青王右辖，解回枯槁入陶钧。
王翦
李复（宋代）

少李轻兵去不回，荆人胜气鼓如雷。
将军料敌元非怯，能使君王促驾来。
游灵隐寺
江源（明代）

故人邀我游灵隐，酒清殽美情亦浓。天晴风暖恣清赏，水曹仙亦同从容。

千山万山耸奇石，五里十里皆青松。浣手爱汲西溪水，振衣直上飞来峰。

冷泉亭上步苍藓，呼猿洞口询支公。主人携酒任所之，飘飘身世如仙踪。

十年奔走京洛尘，见说此地如梦中。岂知奉使此一览，乾坤万古双眸空。

我观胜地复有几，罗浮五老相争雄。人生百年似风烛，几回胜概能相逢。

红尘坐洗三万斛，便觉两腋生清风。主人爱客兴未已，开尊席地合涧东。

三酌五酌复十酌，主宾颜色生春红。老僧知我亦酩酊，木犀香茗时时供。

疏林落日返飞鸟，隔山远寺闻昏钟。半醒半醉辞主人，肩舆快快还匆匆。

凉风吹面酒复醒，收拾此景来诗筒。凭谁唤起骆宾王，天香桂亦诗尤工。
鹧鸪天·不贪名利乐优游
佚名（宋代）

不贪名利乐优游。收转心猿踢气球。日享三餐朋友饭，夜眠一宿玉人缕。真快活，度春秋。从他乌兔走无休。或时戏耍名园里，或把长竿湖上游。
柳花歌送客往桂阳
戴叔伦（唐代）

沧浪渡头柳花发，断续因风飞不绝。摇烟拂水积翠间，

缀雪含霜谁忍攀。夹岸纷纷送君去，鸣棹孤寻到何处。

移家深入桂水源，种柳新成花更繁。定知别后消散尽，

却忆今朝伤旅魂。
九效 其七 奸萌
葛立方（宋代）

苗芃芃兮防莠，桂郁郁兮防蠹。欲苗实兮桂荣，必莠除兮蠹去。

吾有少陵之镵兮莠必耨，吾有尉佗之器兮蠹将奚逃。

发嘉颖兮昆崙，缭樛枝兮招摇。粒米狼戾兮乐复乐，长涂炎日兮又庇之以垂天之幄。
社日
潘亥（宋代）

听得东风急，吹乾小迳泥。
雨多花放早，水满燕飞低。
贫女不知纬，幽人只此栖。
依依怀去岁，摘茗白坛西。
夏初湖村杂题
陆游（宋代）

嫩日轻风夏未深，曲廊倚杖得闲吟。
地偏草茂无人迹，一对茭鸡下绿阴。
僦居长兴城南作
李达（明代）

舅氏将甥住雉城，今年薄饭午能羹。家悬千里鹂三请，迹近五湖牛一鸣。

市隐笛音堪养性，地仙药价恐知名。鸱夷为有奇赢术，始得烟波寄此生。
送石孙赴童科
方岳（宋代）

圣泽被卷阿，髫童亦置科。
两蜗从小竞，三家至今讹。
亦漫为官耳，其将奈若何。
岂关门户事，翁已老渔蓑。
玉蝴蝶·御水毂纹风皱
王安中（宋代）

御水毂纹风皱，画桥横处，沙路晴时。曲坞藏春，朱户翠竹参差。晴墙花、娇无限思，笼槛柳、低不胜垂。海棠枝。为东君爱，未敢离披。迟迟。日华融丽，悠扬丝管，掩冉旌旗。喜入繁红，坐来开尽不须吹。听莺迁、还思上苑，约凤浴、应展新池。促归期。燕飞蝶舞，特地熙熙。
寄别李德远
陆游（宋代）

萧萧风雨临川驿，邂逅连床若有期。
自起挑灯贪夜话，疾呼索饭疗朝饥。
即今明月共千里，已占深林巢一枝。
惜别自嫌儿女态，梦骑羸马度芳陂。
题英烈庙
袁甫（宋代）

二难千载牛山事，压尽当年虎帐功。
始屈终伸天赫赫，皇家特地侈真封。
五言
吕岩（唐代）

悟了长生理，秋莲处处开。金童登锦帐，玉女下香阶。

虎啸天魂住，龙吟地魄来。有人明此道，立使返婴孩。

姹女住南方，身边产太阳。蟾宫烹玉液，坎户炼琼浆。

过去神仙饵，今来到我尝。一杯延万纪，物外任翱翔。

顿悟黄芽理，阴阳禀自然。乾坤炉里炼，日月鼎中煎。

木产长生汞，金烹续命铅。世人明此道，立便返童颜。

宇宙产黄芽，经炉煅作砂。阴阳烹五彩，水火炼三花。

鼎内龙降虎，壶中龟遣蛇。功成归物外，自在乐烟霞。

要觅长生路，除非认本元。都来一味药，刚道数千般。

丹鼎烹成汞，炉中炼就铅。依时服一粒，白日上冲天。

姹女住瑶台，仙花满地开。金苗从此出，玉蕊自天来。

凤舞长生曲，鸾歌续命杯。有人明此道，海变已千回。

古往诸仙子，根元占甲庚。水中闻虎啸，火里见龙行。

进退穷三候，相吞用八纮。冲天功行满，寒暑不能争。

我悟长生理，太阳伏太阴。离宫生白玉，坎户产黄金。

要主君臣义，须存子母心。九重神室内，虎啸与龙吟。

灵丹产太虚，九转入重炉。浴就红莲颗，烧成白玉珠。

水中铅一两，火内汞三铢。吃了瑶台宝，升天任海枯。

姹女住离宫，身边产雌雄。炉中七返毕，鼎内九还终。

悟了鱼投水，迷因鸟在笼。耄年服一粒，立地变冲童。

盗得乾坤祖，阴阳是本宗。天魂生白虎，地魄产青龙。

运宝泥丸在，搬精入上宫。有人明此法，万载貌如童。

要觅金丹理，根元不易逢。三才七返足，四象九还终。

浴就微微白，烧成渐渐红。一丸延万纪，物外去冲冲。

个个觅长生，根元不易寻。要贪天上宝，须去世间琛。

炼就水中火，烧成阳内阴。祖师亲有语，一味水中金。

万物皆生土，如人得本元。青龙精是汞，白虎水为铅。

悟者子投母，迷应地是天。将来物外客，个个补丹田。

二十四神清，三千功行成。寒云连地转，圣日满天明。

玉子偏宜种，金田岂在耕。此中真妙理，谁道不长生。

妙妙妙中妙，玄玄玄更玄。动言俱演道，语默尽神仙。

在掌如珠异，当空似月圆。他时功满后，直入大罗天。
夫入相寄姨妹（载拜相，韫秀衔宿恨，寄姨妹）
王韫秀（唐代）

相国已随麟阁贵，家风第一右丞诗。

笄年解笑鸣机妇，耻见苏秦富贵时。
闲居杂兴十首
薛嵎（宋代）

土木非吾事，支东复拄西。
雨盈沟壅叶，檐侧礎沈泥。
护壁时编苇，登楼恐折梯。
若无忧挠至，终岁亦安栖。
游庐山简寂观三首 其二
释德洪（宋代）

苍石大如屋，古木出虬枝。四注阴其下，地坐黄冠师。

山行倦日永，聚话遂忘疲。行看洞中境，都是寂音诗。
上谷歌八首上楚中丞 其七
尹耕（明代）

阳河西带镇宁流，顺圣川南是蔚州。比岁凶荒犹在眼，向来荼毒几曾收。

灵关背出红沙岭，直峪斜通白草沟。封殖紫荆端在此，仓场刍粟可深筹。
圣节有怀
四锡（宋代）

南山晴霭御炉烟，回望长安白日边。
率众谢恩呼万岁，思归侍宴已三年。
翠微钟磬行香寺，红叶楼台祝寿筵。
吟想皇州晚来景，云间宫阙夕阳天。
义卒行
周永铨（清代）

惨惨堂前紫荆，飞飞原上脊令。桓山之鸟，欲去而哀鸣。

苦哉远征人，陟山望亲还望兄，嗟嗟行役万古情。

彼少年者，色何黯然。娶妇未三月，昨来黄纸到官，行将出戍南滇。

归告阿母，阿母叫天。新妇口噤目眵，伥伥不能前。

小弟前致辞，母兄且勿悲。阿母生我二人，兄今有嫂未有儿。

何得远去，存没未可知。弟当代兄役，门户兄自主之。

阿母兄嫂，闻言泪下如绠縻。大兄前致谢，此事甚非宜。

感君区区怀，我心已再思。熟知此别异苦乐，何乃反累吾弟为？

切切相劝止，但言兄嫂勿复疑。翻然出门去，意气何慨慷。

别我先人墓，办我行子装。佩刀三尺馀，挽弓三石强。

弓刀及戎服，罗列东西厢。亲戚走相送，酌酒歌同裳。

晨兴拜堂上，骨从相悲切。临行嘱兄嫂，欲语复呜咽。

但得兄嫂一心善事阿母常喜悦，万里羁人慰愁绝。

收泪就长道，关山别思重。白日结愁云，至情感苍穹。

之子识大义，行当早立功。归报皇帝陛下，无烦远顾蛮中，扬名史册垂无穷。
旱雷
文同（宋代）

夏旱亦已久，众惧非常灾。
茫茫大田中，赤风起炎埃。
密云徒满空，甘泽竟不来。
但闻南山下，日日喧怒雷。
答寄芙蓉冠子
王建（唐代）

一学芙蓉叶，初开映水幽。虽经小儿手，不称老夫头。

枕上眠常戴，风前醉恐柔。明年有闺阁，此样必难求。
淳熙二年发太上皇帝太上皇后册宝十一首 其四 册宝出门用《正安》。
郊庙朝会歌辞（宋代）

蚴蟉青龙，婉嬗象舆。其载伊何，煌煌金书。乃由端门，乃行康衢。

于以荣亲，振古所无。
以屏山赠欧阳叔弼
苏轼（宋代）

漫郎天骨清，生与世俗异。
学道新有得，为贫聊复仕。
每于红尘中，常起青霞志。
屏山辍赠子，莫遣污簪珥。
寓目紫翠间，安眠本非睡。
梦中化为鹤，飞入长松寺。
满庭芳 赠骆先生刘石二先生
马钰（金朝）

诸公学道，莫学奇怪。无为无作无赛。百不歌中四句，偈内持戒。身心木雕泥捏，遇千魔、万难不采。常宁耐，常宁耐常耐，宁耐宁耐。悟彻观天之道，执天行关要，自是交泰。常处真常常应，常静常在。真常真欢真乐，现真如、超越三界。真无坏，真无坏，无坏无坏。
清风楼上
师鼐（唐代）

清风楼上赵官斋，
此日平生眼豁开。
放心普通年事[1]远，
不从葱林带将来。
未展芭蕉
钱珝（唐代）

冷烛无烟绿蜡干，芳心犹卷怯春寒。
一缄书札藏何事，会被东风暗拆看。
太和汤吟
邵雍（宋代）

二味相和就瓮头，一般收口效偏优。同斟秪却因无事，独酌何尝为有愁。

才沃便从真宰辟，半醺仍约伏羲游。人间尽爱醉时好，未到醉时谁肯休。
渔歌子 画菊
赵友兰（清代）

三径西风雁到迟。半生傲骨与花期。摹月影，写霜姿。

泼墨屏风画折枝。
清平乐（三之三）
贺铸（宋代）

厌厌别酒。更执纤纤手。指似归期庭下柳。一叶西风前后。

无端不系孤舟。载将多少离愁。又是十分明月，照人两处登楼。
宫词十首 其五
江源（明代）

何处秋风至，罗衣生暗尘。君王不可见，一望一沾巾。
湖西杂感诗
释智圆（宋代）

凿得新泉古砌头，煮茶滋味异常流。
夜来闲看澄明性，天上无云月正秋。
杂曲歌辞·从军中行路难二首
骆宾王（唐代）

君不见封狐雄虺自成群，冯深负固结妖氛。
玉玺分兵征恶少，金坛受律动将军。
将军拥旄宣庙略，战士横行静夷落。
长驱一息背铜梁，直指三巴逾剑阁。
阁道岧峣上戍楼，剑门遥裔俯灵丘。
邛关九折无平路，江水双源有急流。
征役无期返，他乡岁华晚。
杳杳丘陵出，苍苍林薄远。
途危紫盖峰，路涩青泥坂。
去去指哀牢，行行入不毛。
绝壁千里险，连山四望高。
中外分区宇，夷夏殊风土。
交趾枕南荒，昆弥临北户。
川源饶毒雾，溪谷多淫雨。
行潦四时流，崩查千岁古。
漂梗飞蓬不自安，扪藤引葛度危峦。
昔时闻道从军乐，今日方知行路难。
苍江绿水东流驶，炎洲丹徼南中地。
南中南斗映星河，秦川秦塞阻烟波。
三春边地风光少，五月泸中瘴疠多。
朝驱疲斥候，夕息倦谁何。
向月弯繁弱，连星转太阿。
重义轻生怀一顾，东伐西征凡几度。
夜夜朝朝斑鬓新，年年岁岁戎衣故。
灞城隅，滇池水，天涯望转积，地际行无已。
徒觉炎凉节物非，不知关山千万里。弃
置勿重陈，重陈多苦辛。
且悦清笳杨柳曲，讵忆芳园桃李人。
绛节朱旗分白羽，丹心白刃酬明主。
但令一技君王识，谁惮三边征战苦。
行路难，行路难，岐路几千端。
无复归云凭短翰，望空馀日想长安。
君不见玉关尘色暗边亭，铜鞮杂虏寇长城。
天子按剑征馀勇，将军受脤事横行。
七德龙韬开玉帐，千里鼍鼓叠金钲。
阴山苦雾埋高垒，交河孤月照连营。
连营去去无穷极，拥旆遥遥过绝国。
阵云朝结晦天山，寒沙夕涨迷疏勒。
龙鳞水上开鱼贯，马首山前振雕翼。
长驱万里詟祁连，分麾三命武功宣。
百发乌号遥碎柳，七尽龙文迥照莲。
春来秋去移灰琯，兰闺柳市芳尘断。
雁门迢递尺书稀，鸳被相思双带缓。
行路难。誓令氛祲静皋兰。
但使封侯龙额贵，讵随中妇凤楼寒。
古图山水
金幼孜（明代）

平生爱山水，对此意无穷。远树参差合，流泉屈曲通。

花明红雨落，谷暗白云封。鹿饮过青涧，猿啼隐碧峰。

鸟归秋崦外，人语夕阳中。为问武陵客，桃源何处逢。
夏日偕唐璞亭司马杜春墅邱瑶圃广文陈瑶阶山长邱爱庐砚长游鲫鱼潭留饮潭上书室 其二
曾中立（清代）

一鉴空明泛画船，淡妆浓抹欲争妍。绿榕深锁湖亭日，修竹轻摇野渡烟。

遣兴如斯同白傅，移情何用学成连。渔歌晚唱晴霞落，髣髴三潭印月边。
满江红·金陵乌衣园
吴潜（宋代）

柳带榆钱，又还过、清明寒食。天一笑、满园罗绮，满城箫笛。花树得晴红欲染，远山过雨青如滴。问江南池馆有谁来？江南客。
乌衣巷，今犹昔。乌衣事，今难觅。但年年燕子，晚烟斜日。抖擞一春尘土债，悲凉万古英雄迹。且芳尊随分趁芳时，休虚掷。
送道传侄旅中赴省
程公许（宋代）

上国友多士，三年期一鸣。
艺须专必胜，禄逮养为荣。
门户久灰冷，云霄如砥平。
五豪同着便，一为起家声。
卜算子（复自和赋第四首）
向子諲（宋代）

千古一灵根，本妙元明静。道个如如已是差，莫认风番影。

枯木夜堂深，默坐时观省。月落乌鸡出户飞，万里关河冷。
寄金绳院正因大师
薛奎（宋代）

僧中忆艺本超群，释氏蒙求见讨论。
儒行合为文畅侣，诗名雅作贯休孙。
心灯久已传宗意，命服仍尝锡帝恩。
宴坐栴檀消篆字，眼前闤阓任嚣喧。
田舍即事十首
刘克庄（宋代）

凋邑租符紧，荒祠木偶新。
吏谈长官健，巫托社公嗔。
烹犬看承客，吹螺降送神。
二豪怀肉返，去诳别村人。
李医诗
湛若水（明代）

人爱李生药，我爱李生心。谁廓此心用，为世起呻吟。
寄亨父
吕南公（宋代）

当年勇慕古人风，坎壈无由到泽宫。力命不容相斗竞，光阴从此便和同。

身如孟氏兼三乐，家似昌黎厌五穷。莫为明时颇惆怅，著书亦是济时功。
题画马
方回（元代）

刍秣丰肥十二闲，笔追韩干此图间。
谁描驴瘦更诗瘦，首与双肩共一山。
孟德传
苏辙（宋代）

孟德者，神勇之退卒也。少而好山林，既为兵，不获如志。嘉祐中戍秦中，秦中多名山，德出其妻，以其子与人，而逃至华山下，以其衣易一刀十饼，携以入山，自念：“吾禁军也，今至此，擒亦死，无食亦死，遇虎狼毒蛇亦死，此三死者吾不复恤矣。”惟山之深者往焉，食其饼既尽，取草根木实食之。一日十病十愈，吐利胀懑无所不至。既数月，安之如食五谷，以此入山二年而不饥。然遇猛兽者数矣，亦辄不死。德之言曰：“凡猛兽类能识人气，未至百步辄伏而号，其声震山谷。德以不顾死，未尝为动。须臾，奋跃如将搏焉，不至十数步则止而坐，逡巡弭耳而去。试之前后如一。”

后至商州，不知其商州也，为候者所执。德自分死矣。知商州宋孝孙谓之曰：“吾视汝非恶人也，类有道者。”德具道本末，乃使为自告者置之秦州。张公安道适知秦州，德称病得除兵籍为民，至今往来诸山中，亦无他异能。

夫孟德可谓有道者也。世之君子皆有所顾，故有所慕，有所畏。慕与畏交于胸中未必用也，而其色见于面颜，人望而知之。故弱者见侮，强者见笑，未有特立于世者也。今孟德其中无所顾，其浩然之气发越于外，不自见而物见之矣。推此道也，虽列于天地可也，曾何猛兽之足道哉？
赠黄山人
苏轼（宋代）

面颊照人元自赤，眉毛覆眼见来乌。
倦游不拟谈玄牝，示病何妨出白须。
绝学已生真定惠，说禅长笑老浮屠。
东坡若肯三年住，亲与先生看药炉。
招陈守倪倅小酌
郭祥正（宋代）

梅花落尽杏花迟，终日廉纤细雨霏。不倒一樽消客恨，可令醒眼送春归。
奉教和资中八景 其六 渔汀晚照
王绅（宋代）

欸乃歌声酒力微，芦花汀上见斜晖。回光布彩随流水，返照依斜散古矶。

隐约渔灯犹未起，苍茫钓艇已先归。何当来作烟波侣，共和渔汀晚照诗。
春日田无杂兴
黄景昌（宋代）

野色摇春麦正肥，烟村闲寂往还稀。
未多桑盖簪初浴，更小茅茨燕次飞。
行市绿蛆花泼眼，卧依黄犊草侵衣。
数声桐角归来晚，杨柳移阴月半扉。
题金台集四首 其三
张起岩（元代）

爱君谈辩似悬河，更喜交情古意多。长使马周贫作客，令人千古愧常何。
白庐山归城赋四首
董嗣杲（宋代）

重葺芒鞋约更坚，山家意味况相便。
须先折简同游客，剥藓题名就石镌。
京华元夕诗 其十
邓云霄（明代）

酒态同推阮步兵，谁论中圣浊和清。六街金界开黄道，一夜瑶京变赤城。

朋辈连镳堪玩赏，风光转眼几阴晴。柏浮且尽杯中物，身后休誇百代名。
次韵京口叔祖见寄四首
张镃（宋代）

病起逢春自献酬，醉狂诗体类俳优。
追攀雄杰诚堪笑，寄去稽迟更合羞。
雨中过兖州
许宗衡（清代）

风旂拂帽过荒台，断戍春阴黯不开。一片孤城千树雨，桃花红向马头来。
送赣守张子智左史进直敷文阁，移师八桂二首
杨万里（宋代）

抛官九载卧柴荆，有底生涯底友生。
白鹭鸬鹚双属玉，青鞋布友一笭箸。
赣江府主怜逋客，尊酒绨袍笃故情。
天上故人今又去，碧云西望暮天横。
读史述 其十九 祖逖
魏学洢（明代）

英雄不得志，此事休问天。刘生幽院死，祖生亦可怜。

击楫渡中流，激昂先着鞭。一夫搆内难，壮士功不全。

浩歌唾壶缺，使我泪涟涟。
寄浙漕王子文野以思君令人老五字为韵得诗五
五迈（宋代）

西山门下士，杂袭如鱼鳞。
惟我与子文，受爱异他人。
送我长沙序，言言足书绅。
赠君樵川诗，字字示宠珍。
潜斋养正堂，两记尤諄諄。
为君说太玄，藏心养灵根。
为我演蒙颐，山立静澄神。
先生爱吾徒，不啻子弟亲。
将何报此德，相与玉其身。
颂古
释慧空（宋代）

赵州老倒一禅和，勘破台山个老婆。
笑倒石门庵内客，一条济水过新罗。
制除工部廊中出入署
王禹偁（宋代）

温树阴中别玉堂，应星犹得入文昌。
莫嫌工部官曹慢，杜甫才名是外郎。
击梧桐
佚名（宋代）

雪叶红凋，烟林翠减，独有寒梅难并。瑞雪香肌，碎玉奇姿，迥得佳人风韵。清标暗折芳心，又是轻泄，江南春信。最好山前水畔，幽闲自有，横斜疏影。尽日凭阑，寻思无语，可惜飘琼飞粉。但怅望、王孙未赏，空使清香成阵。怎得移根帝苑，开时不许众芳近。免教向、深岩暗谷，结成千万恨。
忧世寄清溪友人
华岳（宋代）

庙堂无计息干戈，国士衔冤未泊罗。
尽五指天均日月，八千里地旧山河。
人无远虑心徒切，里有新丧巷不歌。
况是十年芹泮客，倚阑尤觉泪滂沱。
芍药二首 其二
朱松（宋代）

已分春光冉冉过，奇葩好在奈愁何。谁令玉颊红成点，如意痕深琥珀多。
水调歌头（庆平交七月十七）
方岳（宋代）

世不乏季子，藉甚有休声。芝兰挺秀庭砌，广厦万间新。胸次金天爽豁，风骨玉堂清彻，才器更轮囷。劲节九秋干，和气万家春。

过中元，才两日，是生辰。瓣香西上，都向此夕颂殷勤。自有阴功天佑，合享人间长寿，不独我知君。从此见今日，丹桂伴灵椿。
至灌溪予瑰老二首
王炎（宋代）

春风一路百花开，踏遍空山特地来。
莫道沤麻池水浅，千寻飞瀑吼春雷。
浣溪沙
吴潜（宋代）

半饷西风暖换凉。岩花月魄衬云裳。一杯旋擘翠橙香。旧酝不云排日醉，新篘尚可去时尝。无何乡里是吾乡。
寻芳草
李朓（清代）

赢得千愁逼。闲抛却、许多月色。寒烟窗外碧。正梦到旧家园、谁吹笛。

腰瘦不关秋，天河似我啼痕积。又哀哀、孤雁鸣沙碛。

魂去也、江山黑。
和周少隐实录院对竹三首
王之道（宋代）

老来须鬓白刁骚，犹喜丹心未遽凋。
秋赋肯甘同宋玉，昼眠聊复糨边韶。
翩翩幽鸟随风屐，炯炯寒灯伴夜寮。
多谢故人珠玉寄，水云堆里望天朝。
过之罘岛至烟台观海楼登眺
斌椿（清代）

山势郁崔嵬，之罘入海来。鲛人货珠贝，蜃气幻楼台。

岛峙千屏列，波平一镜开。登高思琢句，恨乏谪仙才。
过淮三首赠景山兼寄子由 其一
苏轼（宋代）

好在长淮水，十年三往来。功名真已矣，归计亦悠哉。

今日风怜客，平时浪作堆。晚来洪泽口，捍索响如雷。
华岳
王维（唐代）

西岳出浮云，积雪在太清。连天凝黛色，百里遥青冥。

白日为之寒，森沉华阴城。昔闻乾坤闭，造化生巨灵。

右足踏方止，左手推削成。天地忽开拆，大河注东溟。

遂为西峙岳，雄雄镇秦京。大君包覆载，至德被群生。

上帝伫昭告，金天思奉迎。人祇望幸久，何独禅云亭。
轻薄篇当河中之水歌
姚燮（清代）

河中水流不向西，鲤鱼穿藻初日晖。初日晖晖照帘子，女儿解发抽银篦。

头上翠羽双翘钗，足下金缕双文鞋。冰纨解衵春兰衣，琅玕结绿华裾垂。

南威西子非容仪，扬采能使明月亏。谁家男儿誇晰颀，日来停马相逶迟。

调情不敢对面笑，矜庄要绝旁人疑。吁嗟乎，黄金一笏泪一滴，霜天那有鸳鸯飞？
题抱素书屋
弘历（清代）

书斋颜抱素，潇洒得天然。窗画森疏竹，阶琴滴暗泉。

每因悟礼后，还与慎几先。略识葆光义，南华齐物篇。
松石间意轩
李昌祺（明代）

夙有山水癖，已忘天路游。屏迹衡门下，爱此松石幽。

青松荫我屋，白石临溪流。逍遥曳藜杖，抚玩舒烦忧。

老农解吾意，负榼远见投。忻然笑相命，且共饮数瓯。

倦即憩石坐，时还抚松讴。尽此一日乐，明日非吾谋。

醉眠松下石，孰谓此生浮。
五星
谢枋得（宋代）

五纬煌煌聚在秦，项王称霸沛公臣。
谁知四百年天下，已属宽仁大度人。
记正月二十五日西湖之游十五首
方回（元代）

千树梅花斫半无，有人更欲涸西湖。
曾思慎勿近前日，不看老彭观井图。
题禾川飞英疏荣阁
刘过（宋代）

堂扁朱书字，何人可得之。
三衙新统帅，六馆老宗师。
文武无穷意，江山不尽诗。
亲恩如可报，会有报君时。
沅州除夜
薛纲（明代）

言停使节宿龙标，万事伤心注酒瓢。最苦异乡为异客，可堪今酒尽今宵。

官因老至风斯下，鬓遇春来雪不消。细向灯前算衰齿，一周花甲是明朝。
送秦仲防制干
楼钥（宋代）

秦郎相家子，被服一寒士。
不味膏粱珍，嗜书如嗜芰。
仕途乐平进，欲上行或止。
制使护瀛壖，婉画幕中试。
不避痴儿讥，但欲了官事。
君贤他可及，好善无与比。
公余仍进学，访问无巨细。
片言苟有闻，必欲穷根柢。
一介有可观，穷阎必躬履。
老我甘投闲，衡门人所弃。
惟君异时好，时来访生死。
淡交久而敬，清谈或移晷。
一朝语余别，掺祛不容已。
向来二三公，颇亦同臭味。
去去群欲空，今君又行矣。
欲归投金濑，尚眷甬东水。
结交多老苍，要路有知己。
青毡我家旧，勉旃收上第。
先听传除书，使我喜不寐。
别后未想忘，毋爱书一纸。
双凤山寺
宋赫（清代）

闲来暂许叩岩扉，楼阁云深接翠微。三面青山一面水，隔林隐隐见僧归。
同李三月夜作
皇甫冉（唐代）

霜风惊度雁，月露皓疏林。处处砧声发，星河秋夜深。
金刚随机无尽颂 其二 一体同观分第十八
释印肃（宋代）

众生种性深，安可类圆心。妄迷尘数业，三界自漂沉。
敬赞月林观禅师 其二
陈贵谦（宋代）

传得西林夜半衣，解将铁笛逆风吹。重重话堕全担荷，青出于蓝只自知。
和黄鲁直游百花洲盘礴范文正公祠下以生存华屋处零落归山丘为韵赋十诗 其十
夏倪（宋代）

我心不可规，滔滔谁与游。向来秉大雅，今复成一丘。
山友续辞 槐芽
王质（宋代）

我取友兮得槐芽，缭陂灌丛饶杂花。才茁嫩荚抽枯桠，涎流山鹊并山鸦。

胶著虻，房著蠊，所思兮安可芟，碧鲜冷淘思露寒。
答问诗十二篇寄呈满子权其二耒答鎛三首
王令（宋代）

我用常在金，任金适由木。
苟得金为用，何惜木微曲。
幸得主人随，不恤汗行犊。
必求随主人，我用諴不足。
青阳梅仙舒伯虞为其尊人索静閒轩诗
戴炳（宋代）

人心元至虚，天下本无事。举世役于形，扰扰谁暂置。

先生自超俗，涵养老逾粹。妙契无名翁，深造静閒味。

壶中贮日月，胸次纳天地。婆娑阅四序，物物见春意。

林花高下红，庭草浅深翠。一笑扶瘦筇，行吟散微醉。
山中感兴三首
文天祥（宋代）

载酒之东郊，东郊草新绿。
一雨生江波，洲渚失其足。
青春岂不生，行乐非所欲。
采芝复采芝，终朝不盈掬。
大风从何来，奇响振空谷。
我马何玄黄，息我西山麓。
剧孟
张方平（宋代）

人物无重轻，庙朝有失得。世平徒匹夫，时摇一敌国。

奸雄望风尘，冠剑动惭色。治庭不论功，声名辉典策。
次王状元晚菊二绝
喻良能（宋代）

虽晚亦既好，花中无此香。
谁能识真趣，高隐在浔阳。
赠林用吁还闽应举
张萱（明代）

柳颦桃靥未全舒，淡荡春光满翠裾。我是玄黄东野马，君为忉利北溟鱼。

一年客况空弹铗，千里归心为倚闾。莫向科名问温饱，国门需汝独悬书。
为杨子赋别母诗
边贡（明代）

青骊载华毂，宛转度秋坂。母氏远别离，客子心缱绻。

行行采芳蕙，缘陔复循畹。山风夕飘飖，吹我车上幰。

车行不可返，母去日以远。何以保黄发，对子加餐饭。
广福僧智昕西归
苏辙（宋代）

老人寄东岩，萧然四无邻。
八尺清冷泉，中有白发人。
婆娑弄明月，松间夜相宾。
平生指庚壬，终老投此身。
筑室颍川市，西望长悲辛。
故山比丘僧，茧足超峨岷。
归涂三千里，秋风入衣巾。
北崦百步外，我梦一轾新。
速营三间堂，永奉两足尊。
我归要有时，久远与子亲。
悟老非凡僧，瓦砾化金银。
归来味玄言，见日当自陈。
寿王太守 其四
刘辰翁（宋代）

八千秋与八千春，此语繇来未识真。曾共麻姑擗麟脯，笑看沧海几扬尘。
寿五一弟四首
廖行之（宋代）

哲命天年本自贻，若为五福具期颐。
义方端是长生药，安用金丹与玉芝。
岁未尽前数日偶题长句五首 其三
陆游（宋代）

栟榈小弁野人装，八十三年旧话长。真笑形骸无藉在，本知生世不牢强。

茅檐啼鸟初相命，烟渚归鸿渐著行。想得城中盛冠盖，家家来往荐椒觞。
文宣王及其弟子赞
宋高宗（宋代）

循良之要，在于有政。
可使为宰，千室百乘。
师门育材，治心扶性。
退则进之，琢磨之柄。
和丁端叔书怀韵二首
袁说友（宋代）

春江稳去趣东归，折尽亭前杨柳丝。
我欲吴江办投劾，与君花下说襟期。
观傩
刘镗（宋代）

寒云岑岑天四阴。画堂烛影红帘深。
鼓声渊渊管声脆，鬼神变化供剧戏。
金洼玉注始淙潺，眼前倏已非人间。
夜叉蓬头铁骨朵，赭衣蓝面眼迸火。
{越走换鬼}蜮罔象初偋伶，跪羊立豕相嚘嘤。
红裳姹女掩蕉扇，绿绶髯翁握蒲剑。
翻筋踢斗臂宽，张颐吐舌唇吻乾。
摇头四顾百距跃，敛身千态斝态索。
青衫舞蹈忽屏营，采云揭帐森麾旌。
紫衣金章独据案，马{上髟下贵}牛权两披判。
能言祸福不由天，躬履率越分愚贤。
蒺藜奋威小{甪用换田}服，{上髟下监}{左纟右参}扬声大髽哭。
白面使者竹筱钥，自夸搜捕无遗藏。
牛冠箝卷试阅检，虎冒肩戟光睒闪。
五方点队乱纷纭，何物老妪繃犹熏。
终南进士破鞮绔，嗜酒不悟鬼看觑。
奋髯瞠目起婆娑，众邪一正将那何。
披发将毕飞一吷，风卷云收鼓箫歇。
夜阑四坐惨不怡，主人送客客尽悲。
归来桃茢坐深蕳，翠鸮黄狐犹在眼。
自歌楚些大小招，坐久魂魄游逍遥。
会稽山中禹非死，铸鼎息壤乃若此。
又闻鬼奸多冯人，人奸冯鬼奸入神。
明日冠裳好妆束，白昼通都人面目。
陈倩调真阳尉奉台檄摄潮阳尉小诗将别
刘克庄（宋代）

相阀白眉子，吾家坦腹郎。
莫贪鸢雾里，小住鳄溪傍。
粤橐无卷石，韩祠有瓣香。
两翁各钟念，安讯托风樯。
皆山西爽二亭
姚东（宋代）

华亭百尺跨嶙峋，照眼风光自吐吞。
閒数炊烟分聚落，坐收奇观入壶尊。
罔峦绕户云生快，饶柝无声月在轩。
更有何人佩黄犊，耕锄已偏落霞村。
村居 其二
梁燧（明代）

门对渔家傍竹开，长吟无事独登台。道心不为贫中减，诗债还登病后催。

谷口断云迷古路，窗前残雪点寒梅。野人机械何曾设，灌罢溪园带月回。
落梅
顾朝泰（清代）

何人夜吹笛，香雪落纷纷。流水失残梦，空山欲断云。

横斜愁对影，迟暮却怜君。翠羽啁啾处，疑来月下闻。
自宽
邱一中（宋代）

仙都有敕到林泉，谁信祠官无俸钱。
陶醉犹能麾客去，颜饥何至乞人怜。
鹿蕉已是今无梦，枸杞曾传昔有仙。
饿死亦堪垂不朽，无缘个个珥貂蝉。
颂古三十一首
释如本（宋代）

面门出入每相见，日月由来不识真。
海岳惯游知己少，反身归卧岭头云。
与李深梁山泊分韵得轻风生浪迟五首 其二
刘跂（宋代）

从今鱼易得，居与水相通。世事青天外，生涯高浪中。

蒲深疑落日，萍转觉回风。劝尔终身计，鸱夷是范公。
重会杜元吉昆玉二首 其二
孙承恩（明代）

京国同门日，天涯话旧时。故交怜久别，浮世叹多岐。

浅薄惭非分，飞腾自有期。勉旃崇德业，候子凤凰池。
和李公七夕
任希古（唐代）

落日照高牖，凉风起庭树。悠悠天宇平，昭昭月华度。

开轩卷绡天，延首晞云路。层汉有灵妃，仙居无与晤。

履化悲流易，临川怨迟暮。昔从九春徂，方此三秋遇。

瑶驾越星河，羽盖凝珠露。便妍耀井色，窈窕凌波步。

始阅故人新，俄见新人故。掩泪收机石，衔啼襞纨素。

惆怅何伤已，裴回劳永慕。无由西北归，空自东南顾。
独寐
王铎（明代）

春风惠然来，照此素帷光。
欲寐不成寐，如有深徬徨。
虎豹虽已远，风波在故乡。
骨肉屡轗轲，生死能不伤。
欲归难为归，欲济河无梁。
红颜谁可保，遭遇亦何尝。
江皋花渐开，灵鸟鸣西墙。
远游竟何事，祇以搅我肠。
耿耿天为曙，缄泪拥衣裳。
次韵单君范行李中诸诗前数章自道后二章为单
陈著（宋代）

浮世憧憧为底忙，百年光景等风狂。
乾坤自隘胸襟豁，言语无多意思长。
但觉高歌同夜酌，未应别赋写春伤。
吾侪渐喜无人识，自做无名草木香。
和傅山父喜雨韵二首
李曾伯（宋代）

骄阳赫赫正当空，化作甘霖覆手中。
洗涤四郊无点翳，作兴群槁有新功。
惟方寸地能精格，信咫尺天随感通。
毋以喜书安仅尺，更行好事答高穹。
重赠
苏辙（宋代）

出家无复家，视身等云浮。
东西随风行，忽然遍九州。
君居龙川城，筑室星一周。
屋瓦如翬飞，象设具冕旒。
弟子五六人，门徒散林丘。
本为百年计，自可一世留。
胡为不复顾，脱去如敝裘。
万里一藤杖，来从故人游。
故人病老翁，轻重恐未酬。
疑君了心法，万物皆浮沤。
去彼非有嫌，来此亦无求。
是心摩尼珠，不受箧笥收。
故人感君意，一言还信不。
远行不为此，浪走非良谋。
渔家乐
安嵥（清代）

藜滩茭棹带烟横，一片秋江夜月明。老妇烹鱼儿挂网，水云乡里足平生。
天池晚眺二首
董嗣杲（宋代）

古塔寒擎夕照红，泉声涌海入虚空。
分明九十九峰翠，都在天池窗眼中。
喜闻韩时斋捷书
葛绍体（宋代）

焦桐有良材，函彼太古音。
良工巧斲之，可歌南风琴。
隐居挂空壁，不受埃尘侵。
虚中閟清响，静参万籁吟。
一朝弦素丝，徽星粲黄金。
玉轸圆更齐，鼓之大廷阴。
斡回天地春，山水自高深。
匪藉伯牙手，能开子期心。
雨后怀雪湖帘山因赋一律奉速
谢迁（明代）

雨过林峦翠欲流，煖风湖曲聚浮沤。花间晴影迷蝴蝶，柳外新声度栗留。

胜景无边成独往，赏心何处忆相求。知君剩有临流兴，已办青尊待唱酬。
草堂拜少陵遗像
陆游（宋代）

清江抱孤村，杜子昔所馆。
虚堂尘不扫，小径门可款。
公诗岂纸上，遗句处处满。
人皆欲拾取，志大才苦短。
计公客此时，一饱得亦罕。
厄穷端有自，宁独坐房琯。
至今壁间像，朱绶意萧散。
长安貂蝉多，死去谁复算。
山家
陆游（宋代）

白石青莎一径斜，断无人迹到山家。
梁间归燕避微雨，池面游鱼争落花。
雪鬓但增新感慨，金鞭那复旧豪华。
明窗睡起浑无事，篝火风炉自试茶。
新湖
孙永清（清代）

积雨缘岩岫，空林明翠微。人家湖口远，鱼罱晚来稀。

独向烟中立，翛然风满衣。仙源不可问，云径是耶非。
次韵叔厚内翰喜雪诗
陈公辅（宋代）

动天须假至诚祈，诚若专时定弗违。冬后纵无三白应，春前俄有六花飞。

著人但觉寒威重，拥火犹嫌酒力微。聊为使君歌上瑞，麦苗千顷已菲菲。
泛舟
刘敞（宋代）

溪流向人急，野色背人偏。轻浪仍堪鉴，虚舟不费牵。

柳长勤拂面，鸥戏巧随船。幽兴终难尽，禽鱼莫间然。
送祝八之江东，赋得浣纱石
李白（唐代）

西施越溪女，明艳光云海。未入吴王宫殿时，

浣纱古石今犹在。吴李新开映古查，菖蒲犹短出平沙。

昔时红粉照流水，今日青苔覆落花。君去西秦适东越，

碧山青江几超忽。若到天涯思故人，浣纱石上窥明月。
答孙婿尹茂才余春元寿章
区越（明代）

风光欲劲岭头梅，至日先旬诞日来。弦管暂调宽老病，诗章频到愧英才。

官抛廪禄馀无累，路辟蓁芜却有媒。寿域燕闲非偶尔，邻如裘仲妇如莱。
亭午欲过意复凄然偶引杯酒而沅陵丈送诗适至
赵蕃（宋代）

梅花玉立知何许，回首江东日暮云。
白发萧萧不归去，顾徵蛮语作参军。
赠章月岩乃子德父
何梦桂（宋代）

学得屠龙莫履狶，屠龙有技未全疏。斲轮老去谁传业，珍重青囊肘后书。
苍玉洞
蒋之奇（宋代）

苍玉门径阔，白云庭院深。鄞江一丈水，清可照人心。
句
李熙载（宋代）

一门萃忠孝，竹帛写家声。
登善精舍葺治苟完七小诗以写予怀
张雨（元代）

故山破屋谁来补，辛苦经营拾燕泥。几树桃花相送老，不消更著子规啼。
山房
释文珦（宋代）

山房孟冬月，独坐对残缸。
侍才嫌贫去，诗魔以静降。
霜威寒透衲，月色碎穿窗。
万法皆非侣，令人忆老庞。
东林石涧桥见独树梅花有感 其四
张萱（明代）

几点寒葩万斛香，晴云片片护幽芳。野人不识春风面，独照溪流写淡妆。
即事五首
郑刚中（宋代）

窗外斜阳弄晚晖，酴醿更在小窗西。
莫言无酒堪供醉，花气熏人已欲迷。
送赵司勋给假归浙
邓林（宋代）

重阳节去秋将晚，北风猎猎吹南雁。故人别我归赋欤，临岐握手情无限。

忆昔修书游木天，识君今已二十年。天潢分派公族浚，冰玉为质人中仙。

少年读书破万卷，海天空阔鹏程远。秋风折桂步蟾宫，晓日观花游上苑。

石渠论列集钜儒，君从璧水来与俱。书交当世知名士，遍阅人间未见书。

归来再历霜台试，高出时人几头地。逼人富贵来骎骎，唾手功名良易易。

冬官庶务称浩繁，郎署优游十载间。封章判牍无滞事，哦诗沦茗多馀闲。

政成入向明光奏，冢宰盛陈君绩茂。进阶已觉大夫荣，锡诰尤蒙恩宠厚。

君司勋级我司封，我居西署君居东。金兰胶漆衷情旧，风雨寒暄苦乐同。

玉瓶酌尽阳关酒，可别此生平文□。岸上行人歌竹枝，船头羌笛吹杨柳。

布帆十幅挂长风，极目江天连断鸿。蓟门苍树苍茫外，吴会云山缥缈中。

淮河鲤鱼红尾短，相思只恐书来缓。驿路逢梅只自吟，江亭见月同谁玩。

富阳咫尺近临安，十景江山画里看。梁尹出郊迎吏部，家严望阙拜封官。

扫墓焚黄赠先妣，存没沾恩有如此。天光赫赫照林丘，画锦煌煌耀桑梓。

亲恩已报君恩深，知君臣子一生心。两全忠孝垂青史，赠言如赠双南金。
读张敬夫南轩集夜梦赋诗
周必大（宋代）

道学人争说，躬行少似君。
中悯惟至一，馀事亦多闻。
湖广规模远，濂伊讲习勤。
平生忠与敬，彷佛在斯文。
百七弟挽诗
林希逸（宋代）

我嗟孤日早，汝亦守偏亲。爱甚于诸季，年多似一轮。

家虽老去足，身苦病来频。卜穴何时定，伤心历四春。
白石岩
钱文婉（宋代）

两道蟠溪锁碧山，飘然仙带绿回环。
千岩林木沟渠下，万顷沧田指掌间。
霜月天边清兴远，金钟云里梦魂间。
夕阳归步饶仙骑，懒拂烟萝下玉关。
莫愁曲
李贺（唐代）

草生龙坡下，鸦噪城堞头。何人此城里，城角栽石榴。

青丝系五马，黄金络双牛。白鱼驾莲船，夜作十里游。

归来无人识，暗上沈香楼。罗床倚瑶瑟，残月倾帘钩。

今日槿花落，明朝桐树秋。莫负平生意，何名何莫愁。
招夏均父
释德洪（宋代）

北山深转青松壑，万叠烟霏空翠堆。元亮果堪中路俟，子猷那敢棹舟回。

鸟工魂梦寻公去，蝉蜕尘埃出郭来。他日荆林谈笑处，行人应指两翁台。
送知府滕光禄
朱长文（宋代）

榜登龙虎亚伦魁，一纪横飞长宪台。
谟议轩昂开日月，辞章雄伟鼓风雷。
朝端已庆明良会，庙论咸推将相才。
一跌云衢成老大，几迁方面叹邅回。
致君事业看霜鬓，经国风猷付玉杯。
驱弩屡惊园令出，引章还喜买臣来。
殿坟乍觉青松长，视学追怀绛帐开。
荣满江山增气象，仁沾里闬舞儿鲐。
齐云晚咏难留白，绿野新居欲继裴。
淮海巨藩虽重寄，傅岩须起作盐梅。
望金山
王霖（元代）

乾坤放眼昔登临，坐阅东流赴海深。千古江山风月我，百年身世去来今。

波涛卷尽英雄恨，樯橹摧残老病心。输与住庵元长老，妙高台上听潮音。
寿母生朝 其四
朱熹（宋代）

昨夜秋风凉气归，今朝喜色动帘帏。细斟潋滟新春酒，戏舞斑斓旧綵衣。

愿上龟莲千岁寿，永令凫藻一家肥。也知厚德天应报，更说阴功世所希。
人日郊游得人字
广润（明代）

锦鞯油壁竞芳辰，镜水屏山照丽人。娇鸟亦输弦管盛，明霞偏丽绮罗新。

青欺积雪将辞柳，绿畏流澌欲碍蘋。七日春光千里客，帝京行乐转伤神。
如梦令
晁冲之（宋代）

门在垂杨阴里。楼枕曲江春水。一阵牡丹风，香压满园花气。沈醉。沈醉。不记绿窗先睡。
拨棹歌 其三十三
德诚（唐代）

乾坤为舸月为篷，一带云山一径风。身放荡，性灵空，何妨南北与西东。
答伏牛和尚
伏牛小师（唐代）

鱼龙未变志常存，变了还教海气浑。两眼不曾窥小水，一心专拟透龙门。

千回下网终难系，万度垂钩誓不天。待我一朝鳞甲备，解将云雨洒乾坤。
赠泸倅丘明善二首 其一
唐庚（宋代）

吴头楚尾秀山川，一分才华占得全。和气暖敷冬有日，清风寒压瘴无烟。

分麾共领南门钥，簪笔终归北阙天。寄语江阳夷落道，安排春织待新编。
郡中上元灯减旧例三之二而又迎送使客七首
杨万里（宋代）

儿时行乐几时愁，老去情怀懒出游。
市上人家重时节，典钗卖钏买灯球。
田间行乐
丘葵（宋代）

一年又朱夏，残生如白鸥。
未须愁热去，且得及清游。
数点雨初下，千沟水尽流。
谁家田万顷，绿到海西头。
思归
陆游（宋代）

平生无宦情，方外久浪迹。
往来梁益间，一笑颇自得。
花穠锦城酒，月白瞿唐笛，咿哑下江橹，跌宕登山屐。
巴东烟雨秋，渭上风雪夕，至今客枕梦，万里不能尺。
谁知建安城，触目非夙昔。
冥冥瘴雾细，潋潋蛮江碧。
出门无交朋，呜呼吾何适。
归哉故山路，讵必须暖席。
湖岩石室
林逊（明代）

岩穴神仙宅，山门向顶开。白云閒不锁，留与鹤归来。
春日同惟敬约卿过弘法寺访翠岩和尚
欧大任（明代）

鹿苑西连紫禁天，斋心曾问远师禅。五台戒向山中受，双树花从雨后悬。

昼永鹤行春竹里，年深松偃石窗前。许询颇解閒来往，杖锡何妨结静缘。
次韵谪居三适 旦起理发
李纲（宋代）

未能运河车，上溯泥丸宫。鬓发忽已华，飒若冒雪松。

清晨起自理，濯此万里风。萧萧栉齿快，淅淅气脉通。

呼儿助千遍，缓手无匆匆。我生本疏懒，误堕轩冕中。

野马就羁靮，何如雾生鬃。握发谅未能，散发聊与同。

金丹变鬒色，缘合亦易逢。逝将弄云海，一访安期公。
次韵陈唐卿县尉
张镃（宋代）

耽诗固无益，损虑更招咎。
技痒搔不疗，铭坐口还又。
出门索朋俦，培我本根厚。
顽石夸琼瑰，朽壤被絺绣。
归来三叹息，谁脱章句囿。
堂堂柱下史，退食燕清昼。
门前车马闹，有客老且瘦。
无求见容貌，话味若饮酎。
从容得句帙，细读前竟后。
令人发深省，咀嚼尽华茂。
要须即所见，快手撤蒙陋。
兰香出深林，著意乌可嗅。
寒雨
苏辙（宋代）

江南殊气候，冬雨作春寒。
冰雪期方远，蕉絺意始阑。
未妨溪草绿，先恐岭梅残。
忽发中原念，貂裘据锦鞍。
题马溪寺二首
程公许（宋代）

先子旧游此，余时方五龄。
风神见图像，云体想仪刑。
衰发年年白，遥山面面青。
不须论旧事，欲说唤谁听。
慧心近空心
王梵志（唐代）

慧心近空心，非关髑髅孔。
对面说不识，饶你母姓董。
岁晚旅望
白居易（唐代）

朝来暮去星霜换，阴惨阳舒气序牵。万物秋霜能坏色，

四时冬日最凋年。烟波半露新沙地，鸟雀群飞欲雪天。

向晚苍苍南北望，穷阴旅思两无边。
次韵叶左丞见寄 其五
沈与求（宋代）

仗马失刍豆，那顾一榻横。小儿衣挟楮，老妻钗堕荆。

心事独炯炯，眼力双荧荧。君恩未报偿，浩歌托沈冥。

上天不难知，谁能讯背盟。
莹中南归至衡阳作六首寄之 其五
释德洪（宋代）

礼拜起来无伎俩，拈花笑里有精神。何如眼倦抛书睡，一枕雷霆撼四邻。
隐园杂咏十七首 其十一 柳浪堤
黎民表（明代）

金塘澹淡浮，垂柳参差碧。千里江南春，移来君几席。
答子馨
沈梧（清代）

昔在淮阴道，逢君又别君。难忘花下醉，何忍客中分。

梦断江南月，愁生海北云。秋风共一棹，共话旧榆枌。
占山亭二首
苏轼（宋代）

尚父提封海岱间，南征惟到穆陵关。
谁知海上诗狂客，占得胶西一半山。
我是胶西旧使君，此山仍占与君分。
故应窃比山中相，时作新诗寄白云。
闰九月重九与父老小饮四绝 其三
苏辙（宋代）

客主俱年六十馀，紫萸黄菊映霜须。山深瘴重多寒势，老大须将酒自扶。
唐五王击毬图
张宪（元代）

兴庆宫前春正热，绿杨夹道花如雪。毬门风起日西斜，五马归如汗成血。

潞州别驾醉眼缬，双袖倾攲拥岐薛。申王按鞚宋王驰，杖扑毬囊手亲挈。

草平如掌马力均，玉鞭十里不动尘。黄门扶入五花帐，大衾长枕姁家人。

花萼相辉雨气寒，楼中歌管渐阑残。紫骝不蹋毬场路，万里青骡蜀道难。
偈颂一百二十三首 其四十八
释祖钦（宋代）

千说万说，不如亲面一见。千讨万讨，不知只在手头。

寒风萧萧，黄叶飘飘。鹤眠松顶，云卧山腰。几番今日又明朝。
杂感十首以野旷沙岸净天高秋月明为韵
陆游（宋代）

镜湖一何清，稽山一何高；浙江百里远，夜枕闻惊涛。
子胥死吴下，千载无人豪。
遗魂招不来，我欲续楚骚。
续董子温咏陶潜诗八首 其八
刘攽（宋代）

篮舆适山野，葛巾傲宾客。既无轩冕拘，讵可形骸索。

富贵能畏人，千秋但惭色。
寄酬朱大后亭夜坐留别
李回（唐代）

十夜郡城宿，苦吟身未闲。那堪西郭别，雪路问青山。
次韵巴陵罗簿送行二首
王炎（宋代）

削去浮夸意味真，襟期殊不似今人。
庆传于后珠成树，德润其身玉有筠。
在昔雁行尝并进，只今鹤发独相亲。
仕虽不达俱强健，剥复何须问大钧。
渭村雨归
白居易（唐代）

渭水寒渐落，离离蒲稗苗。闲傍沙边立，看人刈苇苕。

近水风景冷，晴明犹寂寥。复兹夕阴起，野色重萧条。

萧条独归路，暮雨湿村桥。
春晚寄二林
舒岳祥（宋代）

谷雨秧芽动，楝风花信来。
蟹奔沙上火，笋长地中雷。
燕子巢重定，主人门早开。
二林诗敌手，先著一篇催。
偈颂七十六首
释子益（宋代）

正法轮，轻拨转。
日出中天，云开岳面，
如优昙花时一现。
观琼花
沈与求（宋代）

千里随河走浊流，樯乌东下指迷楼。春风帘幕今何在，只有琼花伴客愁。
咏洗心堂得鸟鸣山更幽 其二
吕天策（宋代）

惮暑废百嗜，飘然念遐征。顾欲控溟渤，与世湔烦蒸。

并舍松桂合，翠光浮栋楹。时时厉清响，管磬琵琶筝。

敷床荫其下，蕲竹莹寒冰。自足当两部，妙处讵难名。

候汤瀹葵月，欲赴松风鸣。诗成定清切，已作寒蜩声。
闻赣已被围而东固大坑又欲兵攻兴国有怀伯氏子中寓赣县之礼原阻乱不得归 其一
刘崧（元代）

叹息荆花树，今年好远游。路从兵后断，书是乱前收。

漂泊从谁问，艰危信自谋。时时惊梦见，不解说离愁。
古潭为刘礼作赋
罗伦（明代）

秋江有古潭，开自无极先。飞流挂北斗，灵源通上天。

阳潜含浑浑，阴闭入玄玄。深浅沧桑外，浮沈宇宙边。

洞明空地底，虚大贮天圆。日月含黄道，星辰泳紫躔。

脉通青嶂骨，文烂玉霄笺。河汉清无敌，沧溟势欲连。

镜平飞组练，珠抱睡蜿蜒。马饮河图出，龟呈洛数全。

嫁蟾桥度鹊，入鸟镜窥鸾。河伯羞夸大，秦鞭浪欲填。

寿筹逢海屋，仙乐洞庭弦。雪艇寒无恙，星槎夜欲编。

一虚空碍滞，万象讶森骈。孕秀生豪杰，高门得世贤。

忽逢江上老，疑是水中仙。湛一心源寂，澜翻舌本悬。

诗怀倾浩荡，道体见渊泉。浊激尘滓散，冥窥混沌穿。

暮春陪点浴，清夜共熹沿。淡薄交情古，光明夜气鲜。

灵均曾种芷，茂叔为栽莲。白发欺明月，愁心散紫烟。

羊裘霞外钓，渔笛月中舷。严濑名高斗，愚溪唾积渊。

随波岂吾事，浮海竟谁缘。机外鸥三点，间中鹭一拳。

榻篷来鹤梦，歌棹动龙眠。世态随阳雁，尘根脱壳蝉。

濯缨呼孺子，鼓枻斗婵娟。海若低偷眼，冯夷醉拍肩。

谈玄惊鬼胆，话妙破天权。夙好罗浮客，呼来不上船。

菜园宽似海，醉笔大於掾。运泰肥三极，歌传满大千。

傍花眉展秀，见酒口流涎。乐水心元癖，寻山意亦便。

正冠来入社，润笔不须钱。治世三生佛，闲官一味禅。

著书深闭户，共尔磨兜坚。
次韵梁权郡喜雪
方岳（宋代）

雪易商量不等诗，径传寒令舞冰夷。梦分晓殿香仍悄，心到春蓑帝未知。

拟寄新花誇北客，共怜英气小南枝。冻云满有丰年意，并与农谣入燕彝。
重九宴集天柱间
刘安上（宋代）

皖国逢重九，登临摇落天。盍簪追往事，吹帽想前贤。

入眼吴萸紫，开觞邓菊鲜。五云亭最好，争奈近灵仙。
和定国廷评
韩维（宋代）

孤身万里逐流人，两见炎洲末利春。
勋族每蒙朝念旧，圣恩方利士更新。
忘忧自有禅心静，御瘴无先道气醇。
傅野为霖非我事，愿闻雷雨跃穷鳞。
送金竟陵入蜀
崔信明（唐代）

金门去蜀道，玉垒望长安。岂言千里远，方寻九折难。

西上君飞盖，东归我挂冠。猿声出峡断，月彩落江寒。

从今与君别，花月几新残。
梅雨隳城自用前韵
刘克庄（宋代）

叠石黏灰事尚新，忽因沾渍减嶙峋。
晋阳昔仅存三板，瓠子今谁助束薪。
恃陋窃忧难御冠，加工却恐倍劳民。
狂生亦岂前知者，曾是边城荷杵人。
偈颂一百三十六首
释惟一（宋代）

仲春渐暖，是处花开。
夭桃烘日晕生脸，红杏吟风笑满腮。
是今晕勒，是古如来，
一一分身不用猜。有人一见便见，
敢保老兄未彻。即色即声求不可，
离声离色觅犹乖。
寄题安福士人家赏静轩听雨二首 其一
赵蕃（宋代）

心远渊明趣，室虚庄叟书。宅边种柳树，濠上乐鯈鱼。

往者不复作，斯人今则疏。谁为赏静者，吾欲并门居。
送周魁
华岳（宋代）

昨夜霜风鼓万兵，今朝华节照边庭。
人间元日是春日，天上魁星为使星。
且向虎囊探寸尺，却归麟阁倣丹青。
离觞不是延清夜，明日异邦长短亭。
晚泊
周弼（宋代）

芳草渡头猿夜吟，孤舟一系百年心。
旧游零落不知数，客路经过客复寻。
暮雪关山千里雁，夕阳烟火数家林。
明朝叹息东征士，发垢冠欹不欲簪。
扇子诗
李石（宋代）

白团扇子白纱衣，怕见萤光作火吹。
屈指西风明日是，会将束緼乞怜时。
阻风白鹭洲招讷上人
贺铸（宋代）

凤皇台下凤皇巢，白鹭洲边白鹭涛。
舟未解维先望见，风能传语更相招。
江南春物为谁好，淇上归心不自聊。
何日结茅锺阜尾，幅巾相对一方袍。
水调歌头
刘望之（宋代）

劝子一杯酒，清泪不须流。人间千古，俯仰如梦说扬州。何况楚王台畔，为雨为云无限，人事付轻沤。聚散随来去，天地有虚舟。谪仙人，解金龟，换美酒。载与君游，流水曲觞且赓酬。麾盖飞迎过霭，江滨响振歌喉，拚醉又何求。三万六千日，日日此优游。
润州
韩维（宋代）

雄风摇碧绿，画角吊黄昏。
一带分江记，双峰点海门。
庆宫春（谢草窗惠词卷）
王易简（唐代）

庭草春迟，汀苹香老，数声佩悄苍玉。年晚江空，天寒日暮，壮怀苍寄幽独。倦游多感，更西北、高楼送目。佳人不见，慷慨悲歌，夕阳乔木。

紫霞洞窅云深，袅袅余香，凤箫谁续。桃花赋在，竹枝词远，此恨年年相触。翠椾芳字，谩重省、当时顾曲。因君凝伫，依约吴山，半痕蛾绿。
一春屡有阳明之约雨辄尼之将旋幙侍外舅来游
刘学箕（宋代）

几有行山约，山灵早得知。
仙家宁易到，尘世亦何为。
草润非烟石，花流止水池。
不晴还不雨，正是卖餳时。
周倅以诗来索翠微堂题因周韵为末后句
韩淲（宋代）

翠微分得閒风月，再葺斯堂若画图。旧观岂专希白有，新题还拟汗青无。

隔林闻杼情何寄，与客携壶景不殊。山上群仙司下土，蓬莱归路莫踟蹰。
鹊桥仙（为人庆八十席间戏作）
辛弃疾（宋代）

朱颜晕酒，方瞳点漆，闲傍松边倚杖。不须更展画图看，自是个、倚星模样。

今朝盛事，一杯深劝，更把新词齐唱。人间八十最风流，长帖在、儿儿额上。
过山阳水陆院智洪上人房
梅尧臣（宋代）

十载七来此，每嗟多异今。
池灰休辨劫，川月解明心。
遗墨悲苏倩，高情想遁林。
能闲常似旧，翘立水边禽。
重访黄神谷策禅者
郑谷（唐代）

初尘芸阁辞禅阁，却访支郎是老郎。

我趣转卑师趣静，数峰秋雪一炉香。
又五首
王炎（宋代）

跣行我足伤，涉世无夷路。
三复贝锦诗，谗口古亦恶。
儿女附耳言，誉喜诉其怒。
勿用驱青蝇，玉质自如故。
落叶
陈玉璂（清代）

木叶惊微脱，相看惜故枝。一秋今古梦，万树别离思。

入水飘无定，随风下每迟。始知天地意，摇落总无私。
送蔡生归天平庄
孔继鑅（清代）

频年楚粤失春耕，花柳淮东岁又更。愁里新烽侵海色，酒边哀角乱江声。

室家飘泊悲尘土，肝胆凄凉向友生。今日桃源杳何处，一桡相送远湖城。
慈云院东阁小憩
陆游（宋代）

横阁院东偏，翛然拂榻眠。
香浓烟穗直，茶嫩乳花圆。
岩倚团团桂，筒分细细泉。
凭谁为题版，牓作小壶天。
春残
罗与之（宋代）

林端啼鴂损年芳，洞口空怜野水香。人与落英兼寂寞，蝶随飞絮两彷徨。

不因花事荣枯易，未觉春工代谢忙。却爱晚来风日暖，绿阴十丈漾横塘。
寄张有功十六首 其二
沈鍊（明代）

君今骑鹤上扬州，我是从军出陇头。何异济川河曲水，一时南北各分流。
戏赠灵澈上人
吕温（唐代）

僧家亦有芳春兴，自是禅心无滞境。

君看池水湛然时，何曾不受花枝影。
次韵外舅杨崇庆以诗相招三首
魏了翁（宋代）

去年湖上看花时，拍槛呼鱼酌酒卮。
鱼计主人已非昔，犹惊故处上钩迟。
秋日与梁公实过黎氏山房次韵 其一
陈绍文（明代）

梧桐覆金井，一叶下西风。不忍听鸿雁，秋声万壑中。
句
李嘉祐（唐代）

水田飞白鹭，夏木啭黄鹂。（李肇称嘉祐有此句，

王右丞取以为七言，今集中无之）

白马撼金珂，纷纷侍从多。身居骠骑幕，家住滹沱河。

（《少年行》，《诗式》）

溪北映初星。（《海录碎事》）
春雨寄徐东阳
刘过（宋代）

和州昔有贤从事，今作东阳父母官。
百里望风皆畏易，四郊得雨及时难。
秋成有望米价减，水满不争民业安。
诗句定多公事少，不妨间写寄人看。
李化文书堂
陈岩（宋代）

世路嵚崎两鬓丝，山中留客且伸眉。
竹林胜践虽相似，犹恨前贤所欠诗。
四时歌·冬歌
许妹氏（明代）

铜壶一夜闻寒枕，纱窗月落鸳鸯锦。
乌鸦惊飞辘轳长，楼前倏鸯生曙光。
侍婢金瓶泻鸣玉，晓帘水涩胭脂香。
春山欲描描不得，栏杆伫立寒霜白。
去年照镜看花柳，琥珀光深倾夜酒。
罗帐重重围凤笙，玉容今为相思瘦。
青骢一别春复春，金戈铁马瀚海滨。
惊沙吹雪冷黑貂，香闺良夜何迢迢。
喜遇洪仲本于山南以蝉噪林逾静鸟鸣山更幽为韵作十诗寄之兼呈驹父 其四
李彭（宋代）

游目霄壤间，禀生不可逾。企跃有定在，嗜好真殊途。

超诣方独往，安然钟鼎娱。嗟彼强聒士，营营竟何如。
游多异岭
岑徵（明代）

一峰边地角，四望杳冥冥。涨海将山色，空濛一气青。

玉尘输橘叟，石髓问仙灵。长啸无人和，山猿吟翠屏。
和田家 其五
赵希逢（宋代）

布衫裁就短平腰，两两三三步小桥。粗态撩人在何处，山花鬓畔露村娇。
龟山寺晚望
张蠙（唐代）

四面湖光绝路岐，鸊鹈飞起暮钟时。

渔舟不用悬帆席，归去乘风插柳枝。
道傍古坟
吴克恭（元代）

孤坟两松树，风起秋阴暮。日出沙草黄，野烟白于雾。

斯人盖棺定，长夜无由寤。浮生竟何为，陡觉伤驰骛。

二气积惨悽，山川莽回互。何不学神仙，翰飞饮朝露。

悲哉茂陵骨，曾为学仙误。
跋尤延之左司所藏光尧御书歌
杨万里（宋代）

鸾台长史老野僧，月前病鹤霜後蝇。
文书海里衮不了，黑花乱发双眼晴。
故人同舍尤太史，敲门未揖心先喜。
袖中倾下十解珠，五色光芒射窗儿。
自言天风来帝旁，拾得复古殿中云一张。
向来太上坐朝罢，胜日光风花柳暇。
浣花仄理冰云容，宣城鸡距针芒锋。
天颜有喜聊小试，西京书目供游戏。
韩彭卫霍欣挂名，舒向卿云感书字。
汉廷多少失意人，九京寸恨不作尘。
一朝翻入圣笔底，昭回之光唤渠起。
小臣滥巾缝掖行，手抄孝经不彻章。
何曾下笔写史汉，再拜恭览汗透裳。
太史结庐伴鸥鹭，鍚山山下荆溪渡。
红光紫气上烛天，个是深藏宝书处。
重至秀山售屋将归十首
方回（元代）

全家先去尽，父老莫依依。
故是犹相爱，其如自合归。
乱山回醉眼，急雨迫寒衣。
不用空惆怅，初来计已非。
迷神引
郑文焯（清代）

看月开帘惊飞雨，万叶战秋红苦。霜飙雁落，绕沧波路。

一声声，催笳管，替人语。银烛金炉夜，梦何处？到此无聊地，旅魂阻。

眷想神京，缥缈非烟雾。对旧河山，新歌舞。好天良夕，怪轻换华年柱。

塞庭寒，江关暗，断钟鼓。寂寞衰灯侧，空泪注。苕苕云端隔，寄愁去。